Det kan påvirke den nordjyske virksomhed Carsoe, at EU har indført en række sanktioner over for Rusland som følge af situationen i Ukraine. Aalborgensiske Carsoe sikrede sig i januar en kæmpe aftale med Russian Fishery Company (RFC) på knap en halv milliard kroner for leverancen af såkaldte flydende fiskefabrikker. Den og andre ordrer kan være i fare, efter at Rusland natten til torsdag angreb Ukraine. - Vi har en del ordrer til det russiske marked og følger derfor situationen dag for dag. Vi håber ikke, at udviklingen kommer til at påvirke vores leverancer, men som virksomhed overholder vi naturligvis alle sanktioner, der måtte komme, siger Hugo Dissing, der er administrerende direktør i Carsoe. Produktion fortsætter uændret Carsoe har indgået en aftale med RFC om at levere fire fabrikker til super-trawlere med surimi-produktion til Rusland. Den ordre bliver som udgangspunkt ikke påvirket af de restriktioner, der er indført. Russernes angreb mod Ukraine kan dog føre til skærpede restriktioner. - Lige nu er vi i tæt dialog med vores kunder, og håbet er, at vi kan fortsætte vores samarbejde som planlagt. Vores planlagte produktion fortsætter indtil videre uændret, siger Hugo Dissing.

Referat:
De sanktioner, der allerede er indført, og som kan blive skærpet over for Rusland efter angrebet mod Ukraine, kan påvirke den nordjyske virksomhed Carsoe, som i sidste måned landede en kæmpe russisk ordre.